### Beslutninger

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 17. januar 2024 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA S, KF OG DD

Udfordringerne med klimaforandringerne er velkendte. [adresse] har sat sig et ambitiøst mål om at være CO2-neutral i 2030. Kommunens klimaregnskab viser, at affaldsområdet er et af de store områder, når det kommer til udledning af CO2 fra [adresse] som bysamfund. Med øget affaldssortering i aarhusianernes eget hjem har vi taget de første skridt. Men vi skal videre.

Ønsket med dette beslutningsforslag er at sikre, at der sker mere genanvendelse af affald i [adresse] samt at mulighederne for mere direkte genbrug øges.

Socialdemokratiet, Det Konservative Folkeparti og Danmarksdemokraterne foreslår derfor:

1) Mere genanvendelse: Der igangsættes en proces med henblik på at udrulle affaldssorteringen i det offentlige rum i [adresse] ved at lade Kredsløb overtage ansvaret for affaldshåndtering og -sortering fra Magistratsafdelingen for Teknik og Miljø.

2) Mere genbrug: Det indbygges i lokalplaner for boligbyggeri, at der stilles krav om etablering af lokale faciliteter for genbrug.

Motivation:

Mere genanvendelse: Vi forbruger og afbrænder for meget affald som bysamfund, og vi skal derfor arbejde målrettet med en reduktion af affaldsmængder, herunder plastik, som afbrændes. I hele [adresse] er der placeret offentlige skraldespande ved busskure, i byens rum, ved strandene, i byens parker og naturområder. I dag bliver alt affald, som smides i disse skraldespande, kørt direkte til forbrændingsanlægget i [adresse] i stedet for at blive sorteret og genanvendt. Først fra 2025 er der lovkrav om mere affaldssortering i det offentlige rum.

Vi kan ikke vente på dette, og implementering af affaldssortering i det offentlige rum vil tage tid. Derfor skal arbejdet sættes i gang nu, hvor alle aarhusianere også skal sortere mere omfattende i eget hjem og dermed grundlægge gode sorteringsvaner hos den enkelte. Udover at øge sorteringsgraden af vores affald, handler det også om at sende et signal om, at sortering skal ske alle steder, derhjemme, på jobbet og i det offentlige rum.

Socialdemokratiet, Det Konservative Folkeparti og Danmarksdemokraterne ønsker derfor, at der indføres affaldssortering overalt i det offentlige rum i [adresse], og at opgaven med affaldshåndtering og -sortering overgår fra Teknik og Miljø til Kredsløb.

Baggrunden herfor er, at Kredsløb i forvejen har ansvaret for håndtering af affaldsindsamling ved private hjem. Af ressourcehensyn er det også optimalt, at der kan tænkes i sammenhængende løsninger ved tømning af offentlige skraldespande. I dag har Kredsløb ansvaret for tømning af skraldespande ved private husholdninger, mens Teknik og Miljø har ansvaret for skraldespandene i det offentlige rum.

De økonomiske og juridiske konsekvenser af forslaget skal afdækkes, ligesom det skal undersøges, hvordan mere affaldssortering i det offentlige rum kan bidrage til opsætning af flere skraldespande i det offentlige rum, herunder også skraldespande, som er sikret mod skadedyr.

Ved mere affaldssortering i det offentlige rum sendes mindre mængder affald til forbrænding og sorteres og genanvendes i stedet. Det bidrager til en reduktion af [adresse] CO2-aftryk på affaldsområdet og sikrer en højere genanvendelse af vores ressourcer.

Mere direkte/indirekte genbrug: Det er ikke nok blot at sikre, at affald sorteres og genanvendes. Det bedste er, at produkter undgår at ende som affald, og at der i stedet sker mere direkte genbrug, så produkternes levetid forlænges og behovet for nye produkter mindskes. I folkeskolen kan dette fx ske ved, at der arbejdes med byttemarkeder og lignende.

På alle kommunens genbrugspladser, samt enkelte steder i byrummet, er der ved at blive opsat såkaldte bytteboxe og etableret genbrugsområder, hvor aarhusianerne får en nem måde at bytte genbrugsguld på. I boxene kan aarhusianerne stille ting og sager, som de tænker andre kan have gavn af. Og finder de noget, som de selv kan bruge, kan de bare tage det med hjem. Det er rigtig godt.

Tanken om direkte genbrug bør imidlertid indbygges direkte i kommunens lokalområder, så det bliver naturligt, at man tæt på sit hjem kan aflevere ting og sager til direkte genbrug. I Aarhus Universitets boligbyggeri til internationale PhD-studerende på [adresse] er der eksempelvis etableret et fælles kælderrum, som alle lejere i ejendommen har adgang til. Her kan man stille ting og sager, som man ønsker at give videre.

Socialdemokratiet, Det Konservative Folkeparti og Danmarksdemokraterne foreslår derfor, at det indbygges i lokalplaner for boligbyggeri, at der stilles krav om etablering af lokale faciliteter for genbrug og genanvendelse. Det kan være i form af lokale bytteboxe eller på anden vis genbrugsområder, som understøtter, at det er naturligt at give ting og sager videre lokalt i stedet for at smide det ud.

Ved mere direkte genbrug reduceres mængderne, som smides ud, og behovet for nye produkter mindskes. Dermed reduceres [adresse] CO2-aftryk på affaldsområdet.